पिछली बार 32 सीटें हारी, पद्मावत, आनंदपाल एनकाउंटर सहित 4 वजहों से नाराज था समाज
Rajasthan Assembly Election 2023 - What Is BJP's Plan A And B. राजस्थान में इसी साल विधानसभा चुनाव होने हैं। चुनावों में जीत के लिए दूसरे राज्यों की तरह यहां भी बीजेपी का प्लान A प्रधानमंत्री नरेंद्र मोदी ही हैं, लेकिन भाजपा इसके साथ ही प्लान B पर भी मजबूती से काम कर रही है।
राजस्थान में इसी साल विधानसभा चुनाव होने हैं। चुनावों में जीत के लिए दूसरे राज्यों की तरह यहां भी बीजेपी का प्लान A प्रधानमंत्री नरेंद्र मोदी ही हैं, लेकिन भाजपा इसके साथ ही प्लान B पर भी मजबूती से काम कर रही है। प्लान B यानी भैरोंसिंह शेखावत। शेखावत के बहाने भाजपा राजपूत समाज को साधने की कोशिश करेगी। क्योंकि प्रदेश में 85 सीटों पर राजपूतों का प्रभाव है। पिछली बार राजपूतों के प्रभाव वाली 32 सीटों पर पार्टी हार गई थी।
2018 में सत्ता से बाहर होने का सबसे बड़ा कारण राजपूत समाज की नाराजगी को मान रही बीजेपी अब चुनावी साल में भैरोंसिंह शेखावत के जरिए पुराने बिगड़े समीकरणों को सुधारने में जुट गई है। 15 मई को भैरोंसिंह शेखावत की 13वीं पुण्यतिथि है। इसके बाद ऐन चुनाव से पहले 23 अक्टूबर को उनका 100वां जन्मदिन है।
बीजेपी ने शेखावत के जन्मदिन को भुनाने के लिए पांच महीने का वोटर कनेक्ट प्लान बनाया है। मकसद है- राजस्थान की राजनीति में कभी दिग्गज नेता के रूप में स्थापित रहे भैरोंसिंह शेखावत के नाम को फिर से भुनाकर राजपूत समाज में बड़ा मैसेज देने के साथ पुराने कार्यकर्ताओं को फिर से पार्टी से जोड़ा जाए।
भाजपा की ओर से पांच माह के कार्यक्रमों को शेखावत के जन्म शताब्दी वर्ष के रूप में प्रचारित किया जाएगा। शुरुआत शेखावत की 13वीं पुण्यतिथि के दिन 15 मई से सीकर में उनके जन्मस्थान खाचरियावास गांव से होगी। इस दिन बीजेपी की तरफ से बड़ी सभा होगी, जिसमें शेखावत को श्रद्धांजलि देने के लिए आसपास के जिलों से बड़ी संख्या में लोगों को एकत्र करने के लिए तैयारियां शुरू हो चुकी हैं। प्रदेश नेतृत्व की तरफ से 15 मई के कार्यक्रम के लिए केंद्रीय गृहमंत्री अमित शाह और रक्षामंत्री राजनाथ सिंह को भी आमंत्रित किया गया है।
4 बड़े कारण, जिनकी वजह से नाराज हो गया था राजपूत समाज
पूर्व केंद्रीय मंत्री जसवंत सिंह का टिकट काटना
2014 के लोकसभा चुनाव में पूर्व केंद्रीय मंत्री जसवंत सिंह जसोल का टिकट काटकर कर्नल सोनाराम को बाड़मेर में टिकट देना राजपूतों की नाराजगी का पहला कारण बना। जसवंत सिंह बाडमेर से तैयारी कर चुके थे, लेकिन कर्नल सोनाराम को कांग्रेस से भाजपा में लाकर बाड़मेर का टिकट दे दिया गया। जसवंत सिंह की छवि बड़े राजपूत लीडर के रूप में थी।
टिकट कटने से नाराज जसवंत सिंह ने पार्टी छोड़ दी और निर्दलीय चुनाव में उतर गए। हालांकि वे हार गए, लेकिन राजपूत समाज में उनके प्रति सहानुभूति की लहर उठ खड़ी हुई थी। निर्दलीय चुनाव लड़ने के बावजूद जसवंत सिंह इस चुनाव में दूसरे नंबर पर रहे थे। कर्नल सोनाराम को 488747 वोट मिले जबकि जसवंत सिंह को 401286 वोट हासिल हुए। कांग्रेस के हरीश चौधरी को 220881 वोट ही मिल सके। बाद में 2018 में जसवंत सिंह के पुत्र मानवेंद्र सिंह ने कांग्रेस की टिकट पर झालरापाटन सीट से वसुंधरा राजे के खिलाफ चुनाव लड़ा। हालांकि मानवेंद्र चुनाव हार गए, लेकिन पहले पिता और फिर पुत्र के प्रति बीजेपी के रवैए से उपजी राजपूतों की नाराजगी का अन्य सीटों पर नुकसान झेलना पड़ा।
आनंदपाल एनकाउंटर के बाद राजपूत समाज का आंदोलन
24 जून 2017 की रात दस बजे चूरू के मालासर गांव में गैंगस्टर आनंदपाल की पुलिस एनकाउंटर में मौत हाे गई। एनकाउंटर के बाद राजपूत समाज भड़क गया था। धीरे-धीरे यह बड़ा मुद्दा बन गया। राजपूत समाज का आरोप था कि आनंदपाल को पुलिस ने फेक एनकाउंटर करके मारा है। बीजेपी के नेताओं पर भी आरोप लगाए गए।
सामाजिक रूप से यह मुद्दा इतना हावी रहा कि आनंदपाल के गांव सांवराद में राजपूतों की भारी भीड़ एकत्र हो गई और हालात नियंत्रण से बाहर हो गए। बाद में राजपूत समाज की मांग पर इस मामले में वसुंधरा सरकार की ओर से जांच सीबीआई से कराने की अनुशंसा की गई, लेकिन साथ में सांवराद में हुई हिंसा को लेकर राजपूत समाज के नेताओं की जांच भी शुरू हो गई। आनंदपाल एनकाउंटर का मुद्दा चुनाव आने के साथ-साथ अंदर ही अंदर सुलगता रहा और चुनाव में इसके कारण बीजेपी को नुकसान उठाना पड़ा।
पदमावत फिल्म को अपनी आन-बान-शान से जोड़ा
2017 में रानी पदमावती पर बनी फिल्म में कुछ दृश्यों को लेकर राजपूत समाज में आक्रोश फैल गया था। इस फिल्म की शूटिंग के साथ ही विरोध शुरू हो गया और करीब आठ माह तक राजस्थान सहित देश भर में जगह-जगह प्रदर्शन हुए। पहली बार ऐसा हुआ कि राजपूत समाज ने विरोध में चित्तौड़ का किला बंद करा दिया था।
खुद बीजेपी के राजपूत नेता नरपतसिंह राजवी दो दिन तक चितौड़ किले के बाहर धरने पर बैठे रहे। करणी सेना ने राजस्थान ही नहीं देशभर में आंदोलन चलाया। राजपूत समाज का कहना था कि रानी पदमावती ने अपनी आन-बान के लिए 16 हजार महिलाओं के साथ जौहर किया था। उन पर इस तरह की फिल्म बनाना राजपूत समाज का अपमान है।
इस फिल्म को लेकर राजपूतों में तत्कालीन केंद्र और राज्य सरकार के खिलाफ गुस्सा इतना बढ़ा कि लोग सड़कों पर उतर आए। फिल्म के निर्देशक संजय लीला भंसाली ने एक वीडियो जारी कर फ़िल्म पर हो रहे विवाद पर स्पष्टीकरण भी दिया था। भंसाली के वीडियो मैसेज का कोई असर नहीं हुआ। बाद में फिल्म में पांच बदलाव किए गए। फिल्म का नाम भी पदमावती से पदमावत किया गया।
इसके बावजूद राजस्थान में राजपूत समाज फिल्म पर बैन को लेकर अड़ा रहा। आखिरकार वसुंधरा सरकार को फैसला करना पड़ा कि राजस्थान में फिल्म रिलीज नहीं करने दी जाएगी। बाद में फिल्म पदमावत 25 जनवरी 2018 को रिलीज हुई, लेकिन राजस्थान के सिनेमा हॉल्स में इसका प्रदर्शन नहीं हुआ।
गजेंद्र सिंह शेखावत को अध्यक्ष नहीं बनाने से भी पनपी थी नाराजगी
बीजेपी से नाराजगी का चौथा बड़ा कारण 2018 में भाजपा के केंद्रीय नेतृत्व की ओर से जोधपुर सांसद गजेंद्र सिंह शेखावत को प्रदेश अध्यक्ष बनाने का फैसला होने के बावजूद घोषणा अटक जाना था। अलवर, अजमेर लोकसभा सीट और मांडलगढ़ विधानसभा सीट के उपचुनाव हारने के बाद भाजपा ने तत्कालीन प्रदेश अध्यक्ष अशोक परनामी से इस्तीफा ले लिया था। इसके बाद नए अध्यक्ष के रूप में केंद्रीय नेतृत्व गजेंद्र सिंह शेखावत को राजस्थान की कमान देना चाहता था, लेकिन प्रदेश के नेताओं के विरोध के कारण यह फैसला नहीं हाे सका। विरोध का कारण यह बताया गया कि यदि राजपूत समाज से अध्यक्ष बनाया जाएगा तो दूसरे समाज नाराज हो जाएंगे। करीब ढाई माह तक भाजपा के केंद्र और प्रदेश नेतृत्व के बीच रस्साकसी चलती रही। आखिरकार बीच का रास्ता निकालते हुए मदनलाल सैनी को प्रदेश अध्यक्ष बनाया गया। इस घटनाक्रम ने पहले से ही विभिन्न कारणों से नाराज चल रहे राजपूत समाज और संगठनों में और नाराजगी बढ़ा दी। क्षत्रिय युवक संघ भी खुलकर बीजेपी के विरोध में आ गया था।
प्रदेश की वे 85 सीटें, जहां पर राजपूतों का प्रभाव
वैसे राजस्थान के हर क्षेत्र में राजपूत समाज की उपस्थिति है, लेकिन राजनीतिक दृष्टि से प्रभाव वाले क्षेत्रों की बात करें तो प्रदेश की 85 से ज्यादा सीटों पर राजपूत समाज अपना असर रखता है। राजपूत समाज के प्रभाव वाली विधानसभा सीटों में रतनगढ़, शिव, कपासन, जैतारण, हिंडौली, सरदारपुरा, मेड़ता, विराटनगर, लाडपुरा, राजसमंद, लोहावट, सादुलपुर, शाहपुरा, मारवाड़ जंक्शन, वल्लभनगर, बाड़ी, मांडलगढ़, चित्तौड़गढ़, डीडवाणा, आहोर, आसींद, खेतड़ी, पिलानी शामिल हैं। खबर में आगे बढ़ने से पहले नीचे दिए गए पोल में हिस्सा लेकर आप अपनी राय जरूर दीजिए...
इसके अलावा जालोर, सुमेरपुर, ओसियां, श्रीमाधोपुर, मावली, विद्याधरनगर, तारानगर, रानीवाड़ा, फलोदी, धोद, बाली, भीनमाल, छबड़ा, सिविल लाइंस, बेगूं, नोखा, झुन्झुनूं, कोलायत, सरदारशहर, सांगोद, पचपदरा, सुजानगढ़, शेरगढ़, लाडनूं, बाड़मेर, नागौर, केकड़ी, सपोटरा, मसूदा सीटों पर राजपूतों का प्रभाव है।
नवलगढ़, चुरू, उदयपुरवाटी, कोटपूतली, पीपल्दा, परबतसर, मांडल, जैसलमेर, मकराना, राजाखेड़ा, बड़ी सादड़ी, झोटवाड़ा, डेगाना, दांतारामगढ़, बानसूर, पोकरण, सोजत, बीकानेर पूर्व, नाथद्वारा, सांचोर, भीम, सूरजगढ़, कुंभलगढ़, नीमकाथाना, सिवाना, बिलाड़ा सीट भी ऐसी हैं जहां राजपूत समाज का खासा प्रभाव है।
इन सीटों पर राजपूत समाज राजनीतिक रूप से एकजुट होकर जिस भी दल को समर्थन या विरोध करें तो चुनाव में उसकी जीत-हार में अपनी भूमिका रखता है। इन सीटों के अलावा डूंगरगढ़, नावां, लूणी, सिरोही, लूणकरणसर, खींवसर और फतेहपुर सीट पर भी राजपूत समाज अच्छी खासी संख्या में है।
2018 में वो सीटें हाथ से निकल गईं, जो 2013 में जीती थी बीजेपी
2018 के चुनाव में एक नारा जोर शोर से गूंजा था- कमल का फूल, हमारी भूल। यह नारा राजपूत समाज की ओर से ही दिया गया था। राजपूत सभा भवन और करणी सेना की ओर से पूरे राजस्थान में भाजपा को वोट नहीं देने के लिए अभियान चलाया गया।
राजपूतों की नाराजगी के चलते भाजपा को चुनाव में काफी नुकसान उठाना पड़ा। भाजपा राजपूत बहुल कई सीटों पर हार गई। इनमें कुछ सीटें तो ऐसी थीं, जिन पर वह पिछले दो चुनाव से जीतती आ रही थी।
राजपूतों के प्रभाव वाले विधानसभा क्षेत्रों की बात करें तो ऐसी 32 सीटों पर भाजपा हार गई, जिन पर 2013 में भाजपा जीती थी।
इन सीटों में शेरगढ़, सुजानगढ़, पचपदरा, सांगोद, बेगूं, सिविललाइंस, धोद, तारानगर, श्रीमाधोपुर, ओसियां, पिलानी, डीडवाना, मारवाड़ जंक्शन, लोहावट, विराटनगर, मेड़ता, शिव, केकड़ी, मसूदा, उदयपुरवाटी, पीपल्दा, परबतसर, मांडल, जैसलमेर, झोटवाड़ा, डेगाना, पोकरण, नाथद्वारा, भीम, नीमकाथाना, सिवाना, बिलाड़ा सीट शामिल हैं। 2018 के चुनाव में सत्ता खोने के कारणों में एक बड़ा कारण राजपूतों का बीजेपी से विरोध भी था।
अब समझिए- बाबोसा के जरिए कैसे रुठों को मनाएगी भाजपा?
इस बार जाति-समाजों को साधने में जुटी बीजेपी ने चुनावी साल में पूर्व उपराष्ट्रपति और राजस्थान के तीन बार मुख्यमंत्री रहे स्व. भैरोंसिंह शेखावत के नाम को आगे करके राजपूत समाज को साधने का बड़ा प्लान बनाया है। 15 मई से 23 अक्टूबर के बीच बीजेपी ने हर विधानसभा क्षेत्र में कार्यक्रम आयोजित करेगी।
पार्टी के जानकारों का कहना है कि इन कार्यक्रमों के जरिए भाजपा राजपूत समाज को तो साधेगी ही, इसके अलावा भी वह कई मैसेज देगी। जानते हैं बीजेपी पांच माह में क्या-क्या करेगी और इससे वह क्या हासिल करना चाहेगी?
साइलेंट कार्यकर्ताओं को फिर एक्टिव करना
बीजेपी की कोशिश है कि प्रत्येक विधानसभा क्षेत्र के पुराने कार्यकर्ताओं को फिर से शेखावत के नाम पर पार्टी से जोड़ा जाए और उनको आने वाले चुनाव के लिए सक्रिय किया जाए। यही वजह है कि सभी विधानसभा क्षेत्रों में पुराने कार्यकर्ताओं के सम्मेलन और सम्मान समारोह किए जाएंगे। इन कार्यक्रमों के जरिए 90 के दशक में एक्टिव रहे ऐसे कार्यकर्ताओं को फिर से एक्टिव करने की कोशिश होगी, जो धीरे-धीरे पार्टी के कार्यक्रमों से दूर हो गए।
सभी गुटों को साधकर एकजुटता का मैसेज
बीजेपी में नेताओं के अपने-अपने गुट हैं। किसी एक नेता के नाम पर सभी गुट एक नहीं हो सकते, लेकिन शेखावत के नाम पर सबको एक साथ लाने की कोशिश कामयाब हो सकती है। ऐसे में सभी विधानसभा क्षेत्रों में जनप्रतिनिधि सम्मेलन आयोजित किए जाएंगे।
हर विधानसभा क्षेत्र के सम्मेलन में विधायक, पूर्व विधायकों से लेकर बीजेपी से जुड़े सभी जनप्रतिनिधियों को एक मंच पर लाया जाएगा। इन सम्मेलनों में वार्ड पंच से लेकर पंचायत समिति और जिला परिषद के सदस्यों-पूर्व सदस्यों और उस क्षेत्र में रहने वाले सांसद और पूर्व सांसद को भी बुलाया जाएगा। गुटों में बंटे नेता-कार्यकर्ताओं को शेखावत के नाम पर एक मंच पर लाकर लोगों में यह मैसेज दिया जाएगा कि बीजेपी एकजुट है।
प्लान को योजनाबद्ध लागू करने के लिए बनाई जंबो कमेटी
पांच महीने के इस प्लान को योजनाबद्ध तरीके से लागू करने के लिए प्रदेश अध्यक्ष सीपी जोशी और प्रदेश संगठन महामंत्री चंद्रशेखर की अगुवाई में एक समारोह समिति बनाई है। इस समिति में शेखावत के परिवार से भी सदस्यों को शामिल किया गया है। समिति में पूर्व विधानसभा अध्यक्ष कैलाश मेघवाल, शांतिलाल चपलोत, राज्यसभा सांसद घनश्याम तिवाड़ी, विधायक नरपतसिंह राजवी, वरिष्ठ नेता ओंकारसिंह लखावत, सरदार अजय पाल सिंह, सांसद सीआर चौधरी, पूर्व राज्यसभा सांसद रामकुमार वर्मा सहित करीब 25 नेताओं को शामिल किया गया है।
